次程伯禹尚書見寄韻
作者：曾幾
朝代：宋

paragraphs: 往年書到西風凉，病夫隨牒天一方。
今年書到玉溪上，曖空白露爲清霜。
人生俯仰成陳迹，只有一丘如宿昔。
故鄉傑閣公飽山，野寺幽軒我横碧。
石交曉月長庚星，勢交飛絮水上萍。
往時玉溪二三老，死生貴賤論交情。
歸來訪舊其誰羨，程公筆力猶強健。
鄭公霜鬢未成絲，掛冠不受兒曹勸。
公于道德猶耕獵，所得不隨天下裂。
胸中具眼世莫知，筆端有口公能說。
豹文未省一斑窺，戲逐群兒日課詩。
詩病無人與商略，湔腸浣胃付神醫。